Kanada sê Boeing is per ongeluk deur Iran neergeskiet‘n Reddingswerker op die toneel waar die vliegtuig neergestort het. Foto: (AP Photo/Ebrahim Noroozi) Kanadese, Amerikaanse en Britse amptenare sê dit is “hoogs waarskynlik” dat die Boeing 737 wat vandeesweek kort ná opstyging in Teheran neergestort het, per ongeluk deur Iran neergeskiet is. Altesaam 176 mense is dood toe die Boeing 737 van Ukraine International Airlines Woensdagoggend enkele ure nadat Iran missiele op Amerikaanse teikens afgevuur het, neergestort het. “Ons het inligting van verskeie bronne, insluitend ons bondgenote en ons eie intelligensiebeamptes. Die getuienis dui daarop dat die vliegtuig deur ŉ Iranse missiel neergeskiet is,” het Justin Trudeau, eerste minister van Kanada, gesê. Minstens 63 Kanadese het in die voorval omgekom. Boris Johnson, die Britse eerste minister, en Scott Morrison, eerste minister van Australië, steun Trudeau se vermoede. Justin Trudeau. Foto: (Sean Kilpatrick/The Canadian Press via AP) Morrison sê dit blyk dat die vliegtuig wel per ongeluk neergeskiet is. “Al die intelligensie dui daarop dat dit nie ŉ opsetlike daad was nie,” sê Morrison. Die Amerikaanse president Donald Trump het aan joernaliste in die Withuis gesê hy glo ook dat Iran verantwoordelik is vir die voorval en verwerp Iran se aanvanklike bewering dat die Boeing weens ŉ meganiese probleem neergestort het. “Iemand kon aan die ander kant ŉ fout begaan het. Die vliegtuig het oor ŉ redelike rowwe buurt gevlieg,” sê Trump. Maroela Media het vroeër berig die vliegtuig was op pad na die Oekraïense hoofstad Kiëf met 167 passasiers en nege bemanningslede aan boord, onder wie 82 Iraniërs, minstens 63 Kanadese en 11 burgers van Oekraïne. Talle passasiers was internasionale studente wat aan universiteite in Kanada studeer het. ŉ Pasgetroude paartjie en ŉ gesin van vier is ook onder die slagoffers.